MALEE ออกน้ำผลไม้ผสมโพรไบโอติกใหม่ หวังดันยอดขายปีนี้โต 10%
MALEE ออกน้ำผลไม้ผสมโพรไบโอติกเป็นเจ้าแรก เพื่อตอบโจทย์ลูกค้ายุคใหม่ที่รักสุขภาพ คาดดันยอดขายปีนี้โต 10%
27 เม.ย. 2558

สำนักข่าวอินโฟเควสท์รายงานว่า นางสาวรุ่งฉัตร บุญรัตน์ กรรมการและรองกรรมการผู้จัดการใหญ่ สายการขายและการตลาด บริษัท มาลีสามพราน จำกัด (มหาชน) หรือ MALEE เปิดเผยว่า บริษัทได้ออกผลิตภัณฑ์ใหม่ “มาลี โพรไบโอติก” เป็นน้ำผลไม้พาสเจอร์ไรส์ 100% ที่มีส่วนผสมของจุลินทรีย์ แล็กโทบาซิลัส พาราคาเซอิ ซึ่งมีส่วนช่วยในระบบการย่อยอาหาร และระบบขับถ่ายได้เป็นอย่างดี มาพร้อมกันถึง 3 สูตรใหม่ ให้คนรักสุขภาพ รวมถึงผู้ที่แพ้นมได้เลือกสรร
โดยครั้งนี้บริษัทถือเป็นเจ้าแรกของประเทศไทยที่นำน้ำผลไม้ 100% ผสมผสานกับจุลินทรีย์ที่มีชีวิต อย่างจุลินทรีย์ แล็กโทบาซิลลัส พาราคาเซอิตอบโจทย์หนุ่มสาวยุคใหม่ที่รักสุขภาพ
ทั้งนี้บริษัทคาดว่า น้ำผลไม้มาลี โพรไบโอติก จะปลุกกระแสคนรักสุขภาพ รวมถึงเป็นอีกหนึ่งทางเลือกให้แก่ผู้ที่แพ้ผลิตภัณฑ์กลุ่มนม และช่วยผลักดันยอดขายในกลุ่มน้ำผลไม้ของบริษัทให้เติบโตมากกว่า 10 เปอร์เซนต์ ภายในปี 2558 นี้